|  |  |  |  |  |  |
| --- | --- | --- | --- | --- | --- |
| **DEZVOLTAREA LIMBAJULUI, COMUNICĂRII ȘI PREMISELE CITIRII ȘI SCRIERII** | | | | | |
| **61 - 84 luni/ (5-7 ani)** | | | | | |
| **a. DEZVOLTAREA LIMBAJULUI ȘI A COMUNICĂRII** | | | | | |
| **Aspect**  **specific** | **Reper** | **Indicatori** | | | **Recomandări** |
| **Dezvoltarea capacității de ascultare și înțelegere (comunicare receptivă)** | ***- să fie capabil să asculte în scopul înțelegerii limbajului*** | * Ascultă cu plăcere povești înregistrate pe diferite suporturi magnetice, înregistrări radio sau povești citite de adulți. * Participă la activități în care se citesc povești, povestiri pentru mai mult de 20 min. * Participă activ la discuțiile dintr-un grup, ascultând și intervenind în conversație, exprimându-și opinia. | | | - Furnizați copilului oportunități de a asculta diferite înregistrări, la culcare, în mașină, în cadrul unor activități sau în momentele de tranziție dintre activități.  - Oferiți copilului cărți cu povești; citiți copilului încurajând participarea lui (urmăriți imagini, anticipînd continuarea...)  - Oferiți copilului șansa de a participa în activități de grup, de a avea dreptul la opinie și de a se implica în luarea deciziilor. |
|  | ***- să fie capabil să înțeleagă semnificația limbajului vorbit*** | * Întreabă ce înseamnă cuvintele necunoscute. * Urmează instrucțiuni cu 2,3 etape necorelate și fără legătură cu contextele cunoscute. * Povestește un eveniment sau o poveste cunoscută respectând succesiunea evenimentelor. * Utilizează dialoguri în jocurile simbolice. | | | - Răspundeți întrebărilor copilului cu atenție, oferind mai multe informații.  - Puneți la dispoziția copilului jocuri de tip *Fă ca mine*, completați mici rebusuri, rezolvați jocuri precum *Parcurge labirintul*.  - Creați zilnic pentru copil oportunitatea de a împărtăși colegilor evenimente din viața personală, de a povesti în fața unui grup, singur sau împreună cu un partener scene, povești, legende citite de adulți.  - Încurajați copilul ”să pună în scenă” în cadrul centrului de joc simbolic/de rol povești clasice sau inventate de copii. |
| **Dezvoltarea capacității de vorbire și comunicare (comunicare expresivă)** | ***- să fie capabil să comunice eficient*** | * Inițiază o conversație și participă adecvat în conversație cu copii sau adulți. * Își adaptează discursul în funcție de interlocutor (cu copiii mici folosește cuvinte simple, alt ritm al vorbirii). * Adresează întrebări de informare și clarificare și răspunde la întrebări. * Își exprimă o idee prin mai multe modalități. * Folosește intonația atunci când dramatizează o poveste și interpretează un rol. * Folosește formule de politețe în vorbirea curentă. | | | - Inițiați jocuri în care copilul să poată să aibă posibilitatea intervievării diferitelor persoane: un membru din familie, un prieten, un vecin (”Unde locuiești? Câte persoane sunt în familia ta? Care este mâncarea/sărbătoarea preferată a familiei tale?”).  - Oferiți copilului șansa de a-și exersa vorbirea în public, mai întâi în grupuri mici, în familie, cu prietenii.  - Adresați copilului întrebări deschide și răspundeți întrebărilor adresate de acesta.  - Încurajați copilul să comunice o idee folosind limbajul verbal, mimico - gestual, simboluri.  - Asigurați accesul la vizionarea unor spectacole de teatru pentru copii; încurajați copilul să folosească obiecte din gospodărie drept recuzită pentru spectacolele jucate în casă.  - Citiți cărți despre diverse culturi și saluturile lor: practicați saluturi diferite la începutul zilei. |
|  | ***- să fie capabil să demonstreze capacitatea de a se exprima corect gramatical*** | * Utilizează în vorbire acordul de gen, număr, persoană, timp. * Folosește corect adverbul de timp (azi, ieri, mâine) * Folosește verbe la modul optativ (aș putea, aș vrea...) * Demonstreză folosirea propozițiilor în secvențe logice. | | | - Jucați cu copilul jocuri cu potriviri de cuvinte de tip *Descurcă cuvintele* sau *Răspunde repede și bine*.  - Fiți model în vorbirea copilului. Încercați să îl determinați să își corecteze singur exprimarea.  - Inițiați jocuri de rol de tip *De-a eroii/De-a magicienii* cu scopul de a se simți puternici, de a avea control asupra sentimentelor și visurilor lor.  - Folosiți timpul petrecut în familie împreună (ex. servirea mesei) pentru a oferi copilului șansa de a împărtăși experiențele, bucuriile, îngrijorările de peste zi. |
|  | ***- să fie capabil să extindă progresiv vocabularul*** | * Utilizează cuvinte care exprimă sentimente și emoții proprii sau ale altora. * Denumește obiecte care nu se află în câmpul vizual, folosind cuvinte adecvate. * Poate defini anumite cuvinte din orizontul cunoscut cu ajutor (câinele este un animal cu 4 picioare...) * Înțelege și utilizează în vorbire antonime și sinonime. * Demonstrează înțelegerea unui vocabular specializat în anumite domenii (stomatolog/pediatru...) * Își dorește să folosească în vorbire cuvinte noi, creații verbale, fantezii. * Dezleagă ghicitori, rebusuri, creează rime. * Utilizează în vorbire propoziții dezvoltate și fraze. | | | - Implicați copilul în jocuri de rol sau dramatizarea poveștilor cunoscute; încurajați copilul să-și aleagă și să interpreteze rolul preferat; discutați despre cum s-a simțit interpretând rolul respectiv.  - Încurajați copilul să povestească/repovestească povești și povestiri îndrăgite având sau nu ca suport câteva imagini.  - Jucați jocuri de tipul *Definește cuvântul*  - Jucați jocuri cu antonime: *Spune cuvântul opus/invers*, *Sus/jos*. Citiți poezii copilului, explicați cuvintele necunoscute cu ajutorul sinonimelor. Jucați jocuri cu sinonime de tipul *Cum spunem altfel?, Găsește cuvântul geamăn.*  - Lăudați copilul atunci când folosește cuvinte noi; ajutați-l să le introducă în contexte și propoziții noi.  - Încurajați copilul să creeze povești, povestiri, scurte istorii, pe care le puteți scrie pe măsură ce acesta le creează, pentru a le putea citi ulterior.  - Dezlegați ghicitori citite în cărți sau reviste sau încurajați copilul să creeze ghicitori și rime.  - Motivați copilul să nareze din memorie. Citiți împreună benzi desenate din revistele pentru copii și încurajați copilul să povestească sau să creeze pe bază de imagini propria istorie. |
| **b. PREMISELE CITIRII ȘI SCRIERII** | | | | | |
| **Aspect**  **specific** | **Reper** | | **Indicatori** | **Recomandări** | |
| **Participarea în experiențe cu cartea** | ***- să manifeste interes pentru carte și tipărituri*** | | * Înțelege ce este titlul, autorul cărții. * Este interesat de cărți despre cum sunt concepute și cum funcționează lucrurile (ex. enciclopedii pentru copii). * Povestește cu colegii despre ce a aflat din cărți. * Caută să găsească diferite cărți în funcție de interes (despre dinozauri, vapoare...) * Are un autor sau un ilustrator preferat sau chiar o serie de cărți de același autor sau de la aceeași editură. * Demonstreză că știe cum să utilizeze sau să păstreze cărțile. | - Discutați cu copilul despre autorul cărților citite, ca și despre autorul, regizorul în cazul pieselor de teatru sau al desenelor animate.  - Citiți copilului, alături de povești, povestiri, basme, sau poezii și cărți de știință (despre cum funcționează obiectele, despre anotimpuri, despre viața plantelor și a animalelor...)  - Oferiți copilului posibilitatea de a comunica cu parteneri de aceeași vârstă pe teme de interes comun.  -Dați copilului posibilitatea de a explora cărți într-o bibliotecă, librărie, magazin pentru copii, pentru a-și diversifica interesele.  - Creați împreună cărți pe diverse teme interesante pentru copil. Ajutați copilul să dea cărții un titlu, să scrie autorul și să o ilustreze.  - Apreciați, lăudați copilul atunci când folosește corect și întreține cărțile. | |
|  | ***- să fie interesat de citit*** | | * Este interesat de citit și încearcă să citească poveștile favorite. * Dorește să răsfoiască și încearcă să citească independent. * Este interesat de cărți despre aspectele diferite ale vieții. * Diferențiază un text în proză de unul în versuri. * Stă și asistă în momente de lectură fără să deranjeze, rămâne până la finalul ei. | - Puneți la dispoziția copilului și cărți cu text puțin pe care acesta îl poate citi sau memora.  - Încurajați copiii să citească unii altora.  - Puneți la dispoziția copilului cărți despre copii care arată și trăiesc la fel/diferit, despre cum ne facem prieteni, despre bucuria de a avea frați/surori, despre diferența de a locui în oraș și la sat, la munte sau la câmpie.  - Citiți copilul poeziile preferate de mai multe ori; indicați fiecare cuvânt pe măsură ce îl citiți; subliniați faptul că între cuvinte există spații libere, că unele cuvinte sunt scrise cu mai multe sau mai puține litere.  - Extindeți durata timpului în care îi citiți copilului până la 30 - 40 minute. | |
| **Dezvoltarea capacității de discriminare fonetică; asocierea sunet – literă** | ***- să identifice diferite sunte ale limbii*** | | * Demonstrează creșterea conștientizării sunetelor inițiale și finale ale unui cuvânt prin identificarea lor fără ajutor. * Desparte cuvinte în silabe cu ajutor. * Începe să creeze cuvinte noi prin înlocuirea sunetului inițial (lac, sac, rac) * Identifică rime ale cuvintelor familiare în jocuri, cântece, poezii. | - Implicați copilul în activități și jocuri de limbaj (ex. *Fazan*).  - Jucați jocuri de corespondență între numele copilului, al dvs. și al altor cunoscuți și numărul de silabe pe care acestea îl conțin.  - Implicați copilul în jocuri cu sunete sau silabe.  - Încurajați copilul să creeze rime; le puteți nota pentru a le citi ulterior. | |
|  | ***- să pună în corespondență simboluri abstracte cu sunete*** | | * Recunoaște litere mari/mici de tipar și le pune în corespondență cu sunetul asociat. * Poate determina sunetul inițial al unui cuvânt, câte sunete sunt incluse într-un cuvânt. | - Indică diferite litere, cuvinte din mediul înconjurător. Jucați jocuri de tipul *Spune unde s-a oprit roata*.  - Ilustrați poeziile/cântecele pe care le memorează copilul îmbinând scrierea unor cuvinte simple (monosilabice și bisilabice) cu imagini. | |
| **Conștientizarea mesajului vorbit/scris** | ***- să aprecieze și să folosească limbajul scris și tipăritura în fiecare zi*** | | * Identifică litere din numele propriu și alte nume/denumiri familiare. * Recunoaște literele și cifrele în contexte diferite și face diferența între ele. * Citește numele propriu în diferite contexte și pe cele ale câtorva colegi. * Citește câteva cuvinte din mediu (grădiniță, spital, muzeu...). * Conștientizează faptul că un mesaj se scrie/se citește de la stânga la dreapta, de sus în jos. * Conștientizează faptul că limbajul rostit poate fi scris, tipărit. | - Încurajați copilul să-și eticheteze lucrările, produsele activității; apreciați încercarea sa.  - Realizați cărți de mici dimensiuni în care copilul ilustrează paginile, scrie titlul și autorul dacă este posibil și numerotează paginile.  - Încurajați copilul să vă prezinte lucrările lui și pe cele ale colegilor din sala de grupă sau de la avizier; apreciați și extindeți acasă unele din lucrările realizate în sala de grupă.  - Când sunteți la plimbare sau într-un magazin cu copilul, încercați să discutați semnele/simbolurile pe care le întâlniți, să recunoașteți literele.  - Când citiți copilului urmăriți textul și identificați uneori titlul, semnele de punctuație de bază.  - Spuneți copilului o poveste despre primul său pas sau primul cuvânt rostit; scrieți povestea și invitați copilul să o ilustreze; citiți povestea mai târziu copilului. | |
|  | ***- să folosească mesajele scrise/vorbite pentru scopuri variate*** | | * Identifică mesaje scrise în mediul familiei sau în sala de grupă. * Utilizează imagini ca surse de informație (utilizează semne pentru completarea calendarului naturii) * Recunoaște etichete diverse în mediu care facilitează înțelegerea acestuia (semnalizarea stației de metro, recunoașterea unui taxi) sau reclame. * Utilizează o carte de bucate în imagini pentru a realiza o rețetă sau o hartă pentru copii. | - Citiți materiale diferite în prezența copilului (pliante, reviste, hărți...)  - Realizați un calendar pentru a vă ajuta copilul să își reamintească ce ați lucrat sau evenimente speciale în familie. Discutați despre cum ar trebui să ne îmbrăcăm ascultând rubrica meteo.  - Concepeți împreună bilete pentru intrare la spectacolul preferat îmbinând desenul cu scrierea cu litere și utilizarea cifrelor.  - Concepeți împreună o carte de bucate cu felurile de mâncare favorite ale familiei; numerotați rețetele. | |
| **Însușirea deprinderilor de scris; folosirea scrisului pentru transmiterea unui mesaj** | ***- să utilizeze diferite modalități de comunicare grafică*** | | * Folosește/scrie cuvinte familiare (numele, mama...). * Copiază cuvinte familiare sau data. * Folosește instrumente de scris foarte variate. * Își ajustează poziția la scris, modul de apucare a instrumentului de scris și poziția foii. * Înțelege conceptul de scriere pentru comunicarea unei informații sau a unui mesaj (etichetează lucrările, scrie scurte mesaje de felicitare). * Utilizează, cu ajutor, jocuri de masă cu litere (scrabble, cuvinte încrucișate, rebus). | - Implicați copilul în dezvoltarea de proiecte colective care implică scris (realizarea unui jurnal, realizarea unei reviste pentru copii, a unor colaje din benzi desenate).  - Responsabilizați copilul în legătură cu propriul portofoliu. Explicați importanța datării și etichetării lucrării.  - Asigurați existența unui spațiu destinat scrierii acasă și în sala de grupă, atât pentru lucru individual, cât și în grup.  - Explicați cu ajutorul copilului importanța poziției corecte la scris pentru asigurarea dezvoltării corecte a corpului.  - Ajutați copilul să aleagă o persoană specială și discutați cu acesta mesajul pe care dorește să-l transmită; încurajați copilul să ilustreze felicitarea și adăugați cuvinte dacă este posibil, independent sau cu ajutor.  - Jucați jocuri cu litere din diferite materiale. Încurajați copilul să copieze conturul literei, să o descrie. | |

\*Material adaptat după Dr. Mihaela Ionescu (coord.), *Repere fundamentale în învățarea și dezvoltarea timpurie a copilului de la naștere la 7 ani,* Ed. Vanemonde, București, 2010